ไทยไพบูลย์เพิ่มยอดประกันรถ
จับกลุ่มเบี้ยต่ออายุประเภท1เป้าแผน3ปียอดขายพันล้าน
11 ส.ค. 2554

จับกลุ่มเบี้ยต่ออายุประเภท1เป้าแผน3ปียอดขายพันล้าน
ไทยไพบูลย์ประกันภัย เพิ่มตลาดรถยนต์ จับลูกค้าต่ออายุ ขยายสินค้าพีเอ ดันแผน 3 ปี เบี้ย 1,000 ล้านบาท 
นายอาทร วงศ์ธนกุล กรรมการผู้จัดการ บริษัท ไทยไพบูลย์ประกันภัย เปิดเผยว่า ภายใน 12 ปีนี้ บริษัทตั้งเป้าขยายฐานเบี้ยรถยนต์ให้มีสัดส่วนเพิ่มขึ้นเป็น 30% จากปัจจุบันอยู่ที่ 15% เพื่อให้เกิดความสมดุลมากขึ้น ส่วนเบี้ยที่ไม่ใช่รถยนต์หรือนันมอเตอร์ก็จะเหลือ 70% จากปัจจุบันอยู่ที่ 85% โดยมุ่งจับกลุ่มหาเบี้ยจากรถที่ต่ออายุประกันและเน้นประกันชั้น 1 เป็นหลัก ซึ่งปัจจุบันเบี้ยประกันชั้น 1 ก็มีสัดส่วนถึง 70% ของเบี้ยรถยนต์ 
“หากเป็นเบี้ยจากรถป้ายแดง เรายอมรับว่าเข้าถึงลูกค้าได้ยาก เพราะส่วนใหญ่ประกันจะผูกติดมากับบริษัทเช่าซื้ออยู่แล้ว ดังนั้นการเจาะไปยังกลุ่มเบี้ยต่ออายุ จึงมีโอกาสขยายตลาดมากกว่า ซึ่งที่ผ่านมาอัตราความเสียหายต่อเบี้ยประกันสำหรับรถยนต์ก็อยู่ในระดับที่น่าพอใจเพียง 60% เท่านั้น” นายอาทร กล่าว 
อย่างไรก็ตาม บริษัทยังมีแผนขยายไปยังตลาดเบี้ยประกันอุบัติเหตุส่วนบุคคลหรือพีเอมากขึ้น ด้วยการพัฒนาสินค้าที่มีลักษณะเป็นแพ็กเกจ แบบซื้อง่ายขายคล่อง ไม่มีความซับซ้อน ลูกค้าเข้าใจง่าย โดยเน้นขายผ่านโบรกเกอร์และสาขาบริษัท ไทยประกันชีวิต ของบริษัทแม่เป็นหลัก
นอกจากนี้ ช่องทางขายผ่านตัวแทนก็เริ่มดีขึ้น โดยเฉพาะรูปแบบการทำตลาดร่วมกัน ด้วยการให้ตัวแทนของไทยประกันชีวิตที่มีใบอนุญาตขายประกันวินาศภัยได้ประมาณ 4,000 คน จากทั้งหมด 5 หมื่นคน เพื่อช่วยขายประกันเพิ่ม 
สำหรับช่องทางขายผ่านธนาคารหรือแบงก์แอสชัวรันส์นั้น หลังจากที่ไม่ได้รับการต่อสัญญากับธนาคารอาคารสงเคราะห์ (ธอส.) ก็ทำให้เบี้ยประกันอัคคีภัยที่เคยได้จากลูกค้า ธอส.หายไปปีละประมาณ 20 ล้านบาท บริษัทจึงอยู่ระหว่างหาพันธมิตรรายใหม่เพิ่มเติม นอกเหนือจากในปัจจุบันขายผ่านธนาคารไทยเครดิตอยู่ ซึ่งก็ได้เบี้ยไม่มากนัก เนื่องจากสาขาธนาคารไทยเครดิตเองก็ยังมีจำนวนไม่มากนัก 
นายอาทร กล่าวว่า บริษัทยังคงยึดแผนธุรกิจแบบอนุรักษนิยม โดยตั้งเป้าแผน 3 ปี หรือถึงปี 2556 ตั้งเป้าเบี้ยไว้ที่ 1,000 ล้านบาท เมื่อเทียบกับปีนี้ที่ตั้งเป้าทำเบี้ยจากทุกช่องทางให้ได้ 800 ล้านบาท หรือเติบโต 15% เมื่อเทียบกับปี 2553 ซึ่งในช่วงครึ่งปีแรกทำเบี้ยได้แล้ว 400 ล้านบาท จึงคาดว่าเมื่อถึงสิ้นปีคงได้ยอดตามเป้า